
[bookmark: _Hlk235091797]Қаржы ұйымдарының киберқауіпсіздік жай-күйін және қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қоюды бағалау жөніндегі іс-шараларды жүргізу қағидаларын бекіту туралы


«Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 13-6-бабының 6) тармақшасына сәйкес Қазақстан Республикасы Қаржы нарығын реттеу және дамыту агенттігінің Басқармасы ҚАУЛЫ ЕТЕДІ:
1. Қаржы ұйымдарының киберқауіпсіздік жай-күйін және қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қоюды бағалау жөніндегі іс-шараларды жүргізу қағидалары бекітілсін.
2. Ақпараттық және киберқауіпсіздік департаменті Қазақстан Республикасының заңнамасында белгіленген тәртіппен:
1) Заң департаментімен бірлесіп осы қаулыны Қазақстан Республикасының Әділет министрлігінде мемлекеттік тіркеуді;
2) осы қаулыны ресми жарияланғаннан кейін Қазақстан Республикасы Қаржы нарығын реттеу және дамыту агенттігінің ресми интернет-ресурсына орналастыруды;
3) осы қаулы мемлекеттік тіркелгеннен кейін он жұмыс күні ішінде Заң департаментіне осы тармақтың 2) тармақшасында көзделген іс-шаралардың орындалуы туралы мәліметтерді ұсынуды қамтамасыз етсін.
3. Осы қаулының орындалуын бақылау Қазақстан Республикасының Қаржы нарығын реттеу және дамыту агенттігі Төрағасының жетекшілік ететін орынбасарына жүктелсін. 
4. Осы қаулы алғашқы ресми жарияланған күнінен кейін күнтізбелік он күн өткен соң қолданысқа енгізіледі.

	Қазақстан Республикасы Қаржы нарығын реттеу және дамыту агенттігі Басқармасының 
 2026 жылғы__ ____  №___ қаулысымен бекітілді




Қаржы ұйымдарының киберқауіпсіздік жай-күйін және қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қоюды бағалау жөніндегі іс-шараларды жүргізу қағидалары

1-тарау. Жалпы ережелер

1. Осы Қаржы ұйымдарының киберқауіпсіздік жай-күйін бағалау және қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қою жөніндегі іс-шараларды жүргізу қағидалары (бұдан әрі – Қағидалар) «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 13-6-бабының 6) тармақшасына сәйкес әзірленді және қаржы ұйымдарының киберқауіпсіздік жай-күйін бағалау және қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қою жөніндегі іс-шараларды (бұдан әрі – бағалау жөніндегі іс-шаралар) ұйымдастыру және жүргізу тәртібін, сондай-ақ қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның аталған бағалау жөніндегі іс-шараларға қатысу тәртібін айқындайды.
2. Осы Қағидаларда мынадай негізгі ұғымдар пайдаланылады:
1) бағалау бойынша іс-шаралар — киберқауіпсіздіктің қауіп-қатерлерін іске асыру сценарийлерін модельдеуге, қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қою жөніндегі іс-қимылдарды пысықтауға және күрделі ақпараттық активтердің жұмыс істеуін қалпына келтіруге бағытталған ұйымдастырушылық, басқарушылық және техникалық іс-шаралар кешені;
2) күрделі ақпараттық активтер — жұмысының бұзылуы елеулі қаржылық, операциялық немесе беделге нұқсан келтіруі мүмкін цифрлық объектілер мен цифрлық инфрақұрылым;
3) уәкілетті орган — қаржы нарығы мен қаржы ұйымдарын реттеу, бақылау және қадағалау жөніндегі уәкілетті орган.

2-тарау. Бағалау бойынша іс-шаралардың түрлері

3. Қаржы ұйымдары мынадай бағалау бойынша іс-шараларды өткізеді:
          1) бағалау бойынша құжаттамалық іс-шаралар;
2) бағалау бойынша функционалдық іс-шаралар;
3) бағалау бойынша техникалық имитациялық іс-шаралар.
4. Бағалау жөніндегі деректі іс шаралар күрделі ақпараттық активтерге әсер етпей киберқауіпсіздіктің қауіп-қатерлерін іске асыру сценарийлерін модельдеу нысанында жүргізіледі.
Бағалау жөніндегі құжаттамалық іс-шаралар барысында басқару шешімдері, ден қою рәсімдері және қаржы ұйымы бөлімшелерінің өзара іс-қимылы пысықталады.
5. Бағалау жөніндегі функционалдық іс-шаралар қаржы ұйымының қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қоюға тартылған құрылымдық бөлімшелерінің қатысуымен өткізіледі.
Бағалау жөніндегі функционалдық іс-шаралар барысында қаржы ұйымының құрылымдық бөлімшелері іс-қимылдарының үйлесімділігі және қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларына ден қою тәртібін регламенттейтін ішкі құжаттар талаптарының орындалуы тексеріледі.
6. Бағалау жөніндегі техникалық имитациялық іс-шаралар бақыланатын өнімді емес ортада техникалық құралдарды пайдалана отырып, қаржы саласындағы ақпараттық қауіпсіздік, оның ішінде киберқауіпсіздік оқыс оқиғаларын модельдеуді көздейді. 
7. Бағалау бойынша техникалық имитациялық іс шараларды жүргізу қызметтің үздіксіздігін қамтамасыз ету және ақпаратты қорғау жөніндегі талаптарды сақтай отырып жүзеге асырылады.

3-тарау. Бағалау бойынша іс-шараларды жоспарлау

8. Қаржы ұйымдары бағалау бойынша іс-шараларды күнтізбелік жылда кемінде бір рет тұрақты негізде жүргізеді.
9. Бағалау жөніндегі іс-шараның түрі мен форматын қаржы ұйымы қызметтің сипатын, тәуекелдер деңгейін және маңызды ақпараттық активтердің маңыздылығын ескере отырып айқындайды.
10. Қаржы ұйымы қаржы ұйымының қызметіне әсер ету дәрежесінің жоғары және күрделі деңгейімен киберқауіпсіздіктің жаңа қауіп-қатерлері, цифрлық инфрақұрылымда елеулі өзгерістер туындаған кезде не тәуекелдерді ішкі бағалау нәтижелері бойынша бағалау жөніндегі жоспардан тыс іс-шараларды жүргізуге құқылы. 
11. Уәкілетті орган қаржы ұйымының ақпараттық қауіпсіздігін басқару жүйесінде жоғары тәуекелдер немесе елеулі кемшіліктер анықталған жағдайларда бағалау бойынша жоспардан тыс іс-шара өткізуді ұсынуға құқылы.
12. Бағалау жөніндегі іс-шараларды өткізу кезеңділігін түзету туралы шешімді қаржы ұйымы мыналарды ескере отырып қабылдайды:
	1) ақпараттық қауіпсіздік, оның ішінде киберқауіпсіздік оқыс оқиғаларын  іске асыру фактілері, нәтижесінде қызметтің үздіксіздігі бұзылды, клиенттер деректерінің құпиялылығы бұзылды немесе қаржы ұйымына қаржылық залал келтірілді; 
2) уәкілетті органның қаржы саласындағы ақпараттық қауіпсіздік, оның ішінде киберқауіпсіздік саласында анықталған бұзушылықтар, кемшіліктер немесе тәуекелдер туралы мәліметтерді қамтитын қадағалап тексеру іс-шараларының нәтижелері;
3) қаржы ұйымының цифрлық инфрақұрылымындағы елеулі өзгерістер;
4) әсер ету дәрежесінің жоғары және сыни деңгейімен жаңа немесе бар киберқауіпсіздіктің -қауіпқатерлерін жаңарту.

4-тарау. Бағалау бойынша іс-шараларды өткізу тәртібі

13. Бағалау бойынша іс-шара қаржы ұйымы қызметінің өзекті тәуекелдері мен ерекшеліктерін ескере отырып, киберқауіпсіздіктің қауіп-қатерлерін іске асыру сценарийлерін айқындаудан басталады.
14. Сценарийлер әсер ету дәрежесінің жоғары және сыни деңгейі бар қауіп-қатерлерді, қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғаларын, елеулі технологиялық өзгерістерді және бағалау жөніндегі бұрын жүргізілген іс-шаралардың нәтижелерін талдау негізінде қалыптастырылады. Бағалау жөніндегі іс-шараның сценарийі оқиғалардың реттілігін, қаржы саласындағы ақпараттық қауіпсіздік, оның ішінде киберқауіпсіздік оқыс оқиғасының эскалация шарттарын, қатысушылардың күтілетін іс-қимылдарын және бағалау жөніндегі іс-шараның аяқталу өлшемшарттарын көздейді.
Бағалау жөніндегі іс-шараға дайындық кезінде қаржы ұйымы таңдалған сценарий шеңберінде тексеруге жататын маңызды ақпараттық активтерді айқындайды.
15. Қаржы ұйымының басшысы немесе оны алмастыратын тұлға қажетті ресурстарды бөлуді және бағалау жөніндегі іс-шараны ұйымдастыруға және өткізуге жауапты адамдарды тағайындауды, бағалау жөніндегі іс-шараға қатысушыларды айқындауды, олардың функциялары мен өкілеттіктерін, сондай-ақ олардың арасындағы өзара іс-қимыл тәртібін қамтамасыз етеді.
16. Бағалау жөніндегі әрбір іс-шара бойынша мыналарды қосатын жоспар жасалады:
	1) бағалау жөніндегі іс-шараның түрін; 
	2) сценарийдің сипаттамасы;
	3) қаржы ұйымдарының іске қосылған құрылымдық бөлімшелерінің тізбесі;
  4) бағалау жөніндегі іс-шараны жүргізу тәртібін;
	5) бағалау жөніндегі іс-шараны жүргізу нәтижелерін бағалау өлшемшарттары. 
Бағалау жөніндегі іс-шаралар жоспарын келісім бойынша уәкілетті органмен қаржы ұйымының уәкілетті лауазымды адамы бекітеді.
17. Бағалау жөніндегі іс-шараларға бастамашылық жасауды қаржы ұйымының уәкілетті лауазымды адамы бағалау жөніндегі іс-шараларды өткізу жоспарында көзделген тәртіппен бағалау жөніндегі іс-шараларға қатысушыларды хабардар ете отырып жүзеге асырады.
18. Сценарийді іске қосу бекітілген жоспарға және бағалау бойынша іс-шараның таңдалған түріне сәйкес жүзеге асырылады.
Бағалау бойынша техникалық имитациялық іс-шаралар кезінде цифрлық жүйелерге әсер етудің бақыланатын сипаты және өнімді күрделі ақпараттық активтер қызметінің үздіксіздігін бұзуға жол бермеу қамтамасыз етіледі.
19. Бағалау жөніндегі іс-шараны жүргізу барысында қатысушылар қаржы саласындағы ақпараттық қауіпсіздіктің, оның ішінде киберқауіпсіздіктің модельденетін оқыс оқиғасын анықтау, талдау, оқшаулау және жою бойынша іс-әрекеттерді жүзеге асырады.
Ақпараттық қауіпсіздік, оның ішінде киберқауіпсіздік оқыс оқиғаларына ден қою қаржы ұйымының ден қою жөніндегі ішкі регламенттері мен жоспарларына сәйкес жүзеге асырылады. 
20. Бағалау жөніндегі іс-шараларды жүргізу процесінде қаржы ұйымының құрылымдық бөлімшелері, өзге де мүдделі субъектілер мен уәкілетті орган арасындағы өзара іс-қимыл тәртібі (қажет болған жағдайда) тексеріледі. 
Қаржы саласындағы ақпараттық қауіпсіздік оқыс оқиғасын, оның ішінде киберқауіпсіздікті модельдеу кезінде белгіленген мерзімдер мен хабарлама нысандарының сақталуын қоса алғанда, рәсімдердің уақтылығы мен сақталуы бағаланады.
21. Бағалау жөніндегі іс-шараны жүргізу барысында сценарийде көзделген жағдайларда қаржы ұйымының басшылығын ақпараттық қауіпсіздік, оның ішінде киберқауіпсіздік оқыс оқиғасы туралы уақтылы хабардар ету, сондай-ақ киберқауіпсіздік қатерлерін іске асыру жағдайларында басшылықтың басқарушылық шешімдерді қабылдауға дайындығы бағаланады.
Қабылданатын шешімдердің негізділігі, уақтылығы және толықтығы бағаланады.
22. Бағалау іс-шарасын өткізу барысында қатысушылардың іс-әрекеттері, қабылданған шешімдер және анықталған кемшіліктер міндетті түрде құжатпен ресімделуге тиіс.
Қаржы ұйымы бағалау жөніндегі іс-шараның жоспарында көзделген өзге де көрсеткіштермен қатар, қаржы саласындағы ақпараттық қауіпсіздіктің, оның ішінде киберқауіпсіздіктің оқыс оқиғасының анықталу уақыты мен қалпына келтіру уақытын қоса алғанда, ден қоюдың уақыт көрсеткіштерін тіркеуді жүзеге асырады.

5-тарау. Уәкілетті органның қатысуы

23.  Уәкілетті орган бағалау іс-шараларына:
1) байқаушы ретінде – бағалау іс-шарасының барысына араласпай;
2) бірлескен ұйымдастырушы ретінде – бағалау іс-шарасын бірлесіп дайындау және өткізу кезінде қатысуға құқылы.
Уәкілетті органның қатысу нысаны бағалау жөніндегі іс-шараның түрін, активтің сынилық деңгейін және қаржы ұйымының маңыздылығын ескере отырып, жоспарлау кезеңінде қаржы ұйымымен келісу бойынша онымен айқындалады.
24.  Бағалау іс-шараларына қатысу кезінде уәкілетті орган:
1) бағалау іс-шарасының барысы мен нәтижелерін бағалау үшін қажетті ақпаратты алуға;
2) ден қою рәсімдерін жетілдіру жөнінде ұсынымдар беруге;
3) қатысу нәтижелері бойынша қорытынды қалыптастыруға құқылы.
Уәкілетті орган заңнамада көзделген жағдайларды қоспағанда, бағалау іс-шараларын өткізу барысында қаржы ұйымы қабылдайтын жедел шешімдерге араласпайды.
25. [bookmark: _GoBack] Уәкілетті органның бағалау іс-шараларына қатысу барысында алған ақпараты қаржы нарығының киберқауіпсіздік деңгейін бағалау және реттеуді жетілдіру мақсатында пайдаланылады.

6-тарау. Бағалау бойынша іс-шаралар туралы ақпарат

26. Жүргізілген бағалау іс-шараларының нәтижелері бойынша қаржы ұйымы мынадай мәліметтерді қамтитын құжатты қалыптастырады және бекітеді:
1) бағалау іс-шарасының түрі мен оның сценарийінің сипаттамасы;
2) тартылған құрылымдық бөлімшелердің тізбесі;
3) өткізудің негізгі кезеңдері;
4) қол жеткізілген нәтижелер мен анықталған кемшіліктер;
5) ден қою көрсеткіштерінің бағасы;
6) түзету іс-шаралары және оларды іске асыру мерзімдері.
27. Бағалау іс-шарасының нәтижелері бойынша ақпарат бағалау іс-шарасы аяқталғаннан кейін 10 (он) жұмыс күнінен аспайтын мерзімде қаржы саласындағы ақпараттық қауіпсіздік оқиғалары мен оқыс оқиғалары туралы ақпаратты өңдеуге арналған уәкілетті органның автоматтандырылған жүйесі арқылы уәкілетті органға ұсынылады. 

